b'\n_START_ARTICLE_\nEnciklopedija slovenske kulturne zgodovine na Koro\xc5\xa1kem\n_START_SECTION_\nVsebina\n_START_PARAGRAPH_\nV enciklopediji so objavljeni tako zapisi inovativnih terenskih raziskav, novih temeljnih raziskav s podro\xc4\x8dja kulturne zgodovine, kot znanstvene analize in sinteze, mdr. povezane s terminologijo, pravno oz. zlasti ustavno ter srednjeve\xc5\xa1ko zgodovino ter vpra\xc5\xa1anju zgodovinskih kontinuitet in diskontinuitet. V njej najdemo tudi sodobna dela o toponomastiki, najdemo pa tudi dela z etnolo\xc5\xa1kimi raziskavami in raziskavami glasbene zgodovine, dela o jezikoslovju, dialektologiji in s podro\xc4\x8dja sodobne sociolingvistike, analize zgodovinske knji\xc5\xbeevnosti. Posebne pozornosti je dele\xc5\xbena splo\xc5\xa1na kulturna dedi\xc5\xa1\xc4\x8dina in umetnostna zgodovina. Nove biografije \xc5\xa1tevilnih kulturnih aktivistov omogo\xc4\x8dajo novo razumevanje dru\xc5\xbebenih in politi\xc4\x8dnih procesov. Ob tem enciklopedija tudi obravnava \xc5\xa1ir\xc5\xa1i geografski prostor, s katerim je Koro\xc5\xa1ka bila v zgodovinskih stikih ali s katerim sta bila de\xc5\xbeela in koro\xc5\xa1ki Slovenci povezani.\n_START_SECTION_\nRecepcija\n_START_PARAGRAPH_\nEnciklopedija je bila prvi\xc4\x8d predstavljena \xc5\xa1ir\xc5\xa1i javnosti 4. maja 2016 v veliki dvorani Koro\xc5\xa1kega de\xc5\xbeelnega arhiva, kjer je uvodne besede povedal direktor arhiva, Wilhelm Wadl, ki je o enciklopediji mdr. menil: "Z Enciklopedijo] se odpira nova doba stvarnega in plodnega diskurza". O enciklopediji je iz\xc5\xa1el \xc4\x8dlanek v slovenskem listu Kr\xc5\xa1ke \xc5\xa1kofije Nedelji pod naslovom "Koro\xc5\xa1ki spomin je sedaj jasnej\xc5\xa1i". Dne 8. 5. 2016 ji je bil posve\xc4\x8den osrednji \xc4\x8dlanek "Koro\xc5\xa1ica dneva" pod naslovom "Katja Sturm-Schnabl: Lebenswerk in drei B\xc3\xa4nden" v pomembnem nem\xc5\xa1kem koro\xc5\xa1kem \xc4\x8dasniku Kleine Zeitung. V "Slovenskem tedniku za Koro\xc5\xa1ko" Novice je 19. junija 2016 iz\xc5\xa1la ob\xc5\xa1irna reporta\xc5\xbea pod naslovom "Sr\xc4\x8dni in \xc5\xbeivljenjski projekt kot opus magnum" izpod peresa Emanuela Polan\xc5\xa1ka.'